Il-Gvern Spanjol qal li n-numru ta' mwiet kawża tal-coronavirus issa laħħaq ftit aktar minn 38,000 persuna filwaqt li dawk infettati bil-Covid-19 tela' 1,300,000. Biex jikkontrolla l-imxija tal-coronavirus il-Gvern Spanjol ma jridx jimponi lockdown madwar il-pajjiż kollu iżda qed jimplimenta miżuri reġjonali fejn hemm l-akbar numru ta' infezzjonijiet. Il-Ministru tas-Saħħa Salvator Illa qal li għadd iridu jgħaddu madwar tliet gimgħat oħra biex il-miżuri li ttieħdu jagħtu l-frott mixtieq. Mingħajr ma speċifika qal li jistgħu jittieħdu aktar miżuri. Anke n-Norveġja kellha żieda qawwija fl-infezzjonijiet tal-coronavirus madawar 300 kuljum għal dawn l-aħħar tliet gimgħat tant li llum ħabbret aktar restrizzjonijiet iebsa għax is-sitwazzjoni qed issir serja ħafna. Ir-Renju Unit, il-Germanja u anke Franza diġà jinsabu taħt lockdown Nazzjonali. Fil-Greċja ċ-ċittadini min-nhar is-Sibt ser jerġgħu jidħlu f'lockdown Nazzjonali għal tliet gimgħat. Ilbieraħ il-Greċja rreġistrat 2,500 każ ġdid bil-Prim Ministru Kyriakos Milsotakis jgħid lin-numru ta' infezzjonijiet qed jiżdied kuljum. Fl-Istati Uniti l-infezzjonijiet ta' coronavirus issa laħħqu aktar minn 9,500,000 li minnhom tilfu ħajjithom kważi 240,000 persuna. L-Università ta' Washington qed tistma li sakemm jinħatar il-President il-ġdid Amerikan fl-20 ta' Jannar li ġej madwar 140,000 persuna ser imutu kawża tal-Covid-19. L-Amerika għandha l-ikbar numru ta' infezzjoni tal-virus u anke qabzet lil kull pajjiż ieħor f'dak li huma mwiet.